Imtella' Awwissu 23, 2021 Mill-inqas 22 persuna mietu u ħafna oħrajn għadhom ma nstabux wara għargħar għal għarrieda li laqtu l-istat Amerikan ta' Tennessee. Ħaddiema tas-salvatagg qed ikomplu bit-tfittxija tagħhom għal nies li jistgħu għadhom maqbuda taħt it-terrapien ta' djarhom. L-għargħar impressjonanti li laqat lil dan l-istat is-Sibt li għadda, difen toroq sħaħ u anke għamel ħsarat kbar strutturali. L-iktar milquta ħażin hija Humphreys County, fejn ir-residenti għadhom qed jistennew iktar xita u maltemp. Il-gvernatur ta' Tennessee Bill Lee qal li il-ħerba li gab miegħu l-għargħar hija waħda kbira. F'inqas minn 24 siegħa niżlet rekord ta' 43 ċentimetru xita hekk kif maltempata kbira oħra mlaqqma Henri qed taħbat ukoll għall-kosta tal-grigall tal-istati Uniti. Il-maltempata Henri qed tolqot ukoll lil New York.